32006R1192
L 215/10
JURNALUL OFÍCIAL AL UNIUNII EUROPENE
REGULAMENTUL (CE) NR. 1192/2006 AL COMISIEI
din 4 august 2006
privind dispozițiile de aplicare a Regulamentului (CE) nr. 1774/2002 al Parlamentului European și al Consiliului în ceea ce privește listele cu unitățile aprobate din statele membre
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1774/2002 al Parlamentului European și al Consiliului din 3 octombrie 2002 de stabilire a normelor sanitare privind subprodusele de origine animală care nu sunt destinate consumului uman (1), în special articolul 26 alineatul (5),
întrucât:
(1)
Regulamentul (CE) nr. 1774/2002 conține cerințe specifice pentru normele privind subprodusele de origine animală care nu sunt destinate consumului uman.
(2)
Pentru a se evita orice risc de dispersie a agenților patogeni și/sau a reziduurilor, Regulamentul (CE) nr. 1774/2002 prevede că subprodusele de origine animală trebuie tratate, depozitate și menținute separat în unitățile autorizate și controlate desemnate de statul membru în cauză sau eliminate conform unei metode corespunzătoare. Capitolele III și IV din regulamentul menționat anterior definesc cerințele privind aprobarea acestor unități.
(3)
Articolul 26 alineatul (4) din Regulamentul (CE) nr. 1774/2002 prevede că statele membre întocmesc liste cu unitățile și uzinele aprobate în conformitate cu regulamentul menționat anterior.
(4)
În consecință, este necesar să se definească modalitățile de aplicare privind listele cu unitățile aprobate, în special prezentarea informațiilor pe care acestea le conțin pe website-urile naționale accesibile Comisiei și marelui public. Este necesar, de asemenea, să se prevadă pentru aceste liste un website actualizat de Comisie.
(5)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa la prezentul regulament definește modalitățile de aplicare privind listele cu unitățile aprobate prevăzute la articolul 26 alineatul (4) din Regulamentul (CE) nr. 1774/2002.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament se aplică de la 1 iulie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 august 2006.